АҞӘА, ажьырныҳәа 14 - Sputnik. Еиду америкатәи аштатқәа рконгресс ахаҭарнакцәа рпалатаҿы абжьқәа реиҳара рыла апрезидент Дональд Трамп иимпичмент азы аӡбамҭа рыдыркылеит, иара ипартиа иалахәыз рахьтә жәаҩыкгьы убрахь иналаҵаны ҳәа аанацҳауеит РИА Новости.
Иара ихаҭа иакәзар, ауаажәлар рахь аҳәамҭа ҟаҵо дықәгылеит, аиҿагылареи ақәымчреи дшырҿагыло, аинышәарахь рхы дырхарц иааиԥхьо, аха аимпичмент азы ажәакгьы имҳәеит.
Трамп апрезидентра иамхразы рыбжьы арҭеит 232-ҩык аконгрессменцәа, иаҿагылеит – 197-ҩык. Убас ала, иара ЕАА рҭоурых аҿы ҩынтә аимпичмент ззықәдыргылаз апрезидент иакәхеит.
Иара харас идырҵоит ауаа ажәыларақәа рахь ицәырҵырц ҟаиҵеит ҳәа. Ахаҭарнакцәа рпалата арезолиуциаҿы иаҳәоит иара иҟаиҵаз зегьы "ацәгьоура бааԥсқәеи агхақәеи" ҳәа зҳәо аконституциатә формулировка ирықәшәоит ҳәа.
Трамп иаамҭа ааиаанӡа имаҵура иамхразы асенат аҿгьы аимпичмент шизыҟарҵо рыларҳәароуп, аха аҩадатәи апалата аиҳабы Митч Макконнелл аҳәамҭа ҟарҵеит иаамҭа анааилак - ажьырныҳәа 20 рышьҭахь уи шыҟарҵо.
Раԥхьаӡа акәны Трамп аимпичмент изыҟарҵеит ԥхынҷкәын 2019 шықәса рзы. Усҟан Трамп атәылазы дшәарҭоуп, имаҵураҟынтәи дықәҵроуп рҳәеит.
Ажьырныҳәа 6 рзы Трамп Вашингтон имҩаԥысуаз идгылаҩцәа рмитинг аҿы ааԥхьара ҟаиҵеит Капитолиахь инеирц. Ааԥхьара ззыҟаҵаз ауаа ахыбра иақәлеит уа адемократ Џьо Баиден ииааира аконгресс асессиаҟны ашьақәырӷәӷәара анымҩаԥысуаз. Иҭахеит хәҩык ауааԥсыра.
Иара убас шәаԥхьар ҟалоит:
-
Урыстәылатәи адипломатцәа Баиден иҭоубашьҭаҵарахь инаԥхьоуп